Rosella Espinós, creadora de Valentubers, en un vídeo de ‘No hi havia a València’

El web es proposa normalitzar la llengua a Youtube

Els youtubers valencians estan d’enhorabona. Des d’aquest dilluns disposen d’un web, valentubers.com, renovat i dissenyat per l’estudi Grafema gràcies a la col·laboració de la Plataforma per la Llengua del País Valencià.

Valentubers va néixer al setembre de l’any passat de la mà de Rosella Espinós, aleshores estudiant d’últim curs de Periodisme de la Universitat de València (UV), que va crear aquest portal després que un professor demanés als alumnes que creessin una revista. Espinós explica al Diari de la llengua que ella ja era “valentuber”, una paraula que es va inventar per “juntar valencià i Youtube”. Espinós tenia un canal a Youtube, anomenat No hi havia a València, i, per tant, ja sabia “què significava fer vídeos en valencià”. A més, “tenia contacte amb la resta de gent que feia vídeos a Youtube en valencià”, afegeix.

Això i la demanda del professor de la UV la va empènyer a crear la revista digital, una publicació a la qual, de seguida, es van oferir a ajudar la Plataforma per la Llengua i l’Associació Ciutadania i Comunicació (Acicom).

L’objectiu del portal -explica la seva impulsora- és “difondre tots els canals de Youtube en valencià perquè el valencià no pot quedar-se enrere en la comunicació, que canvia com l’energia: de forma!”. El següent pas és “arribar als instituts i a les universitats”, on hi ha el públic potencial dels youtubers en valencià.

Espinós remarca que, en comparació amb altres llengües com el castellà i l’anglès, el català està en “desavantatge”. “No per falta de ganes ni d’ il·lusió ni perquè els valentubers no s’ho treballin, sinó perquè continuem sent una llengua minoritzada dins d’un entorn lingüístic difícil”. “Un dels objectius de valentubers és poder ajudar a visibilitzar i normalitzar la nostra llengua”, assenyala.

Fins ara, bona part dels youtubers que feien vídeos en català s’aplegaven en el portal Youtubers.cat, amb qui Valentubers.com col·labora. De fet, hi ha youtubers que són als dos webs. Amb el portal valencià, Espinós i les entitats que li donen suport fan una aposta per la proximitat. “Valentubers és la revista dels youtubers valencians, del territori valencià”, resumeix la seva creadora.

